text: Venstre-rebel fortryder
  23 april 2013 kl. 08.26
  Venstres rebelske byrådskandidat i Kolding, Merete Due Paarup, fortryder nu, at hun verbalt har støttet malingkastere og indbrud på hjemmesider.
  I sidste uge forsvarede hun, at en aktivist smed maling på tidligere statsminister Anders Fogh Rasmussen (V) på Christiansborg i 2003 i protest mod Irak-krigen.
  Hun udtrykte også respekt for aktivister i gruppen Anonymous, der begår sabotage mod offentlige hjemmesider.
  Hendes synpunkter gav panderynker blandt de lokale Venstre-folk, der lagde afstand til kandidaten, der forsvarede ulovligheder.
  I dag meddeler Merete Due Paarup:
  - Jeg vil gerne slå fast, at jeg ikke går ind for at bruge ulovlige metoder som at kaste maling efter vores statsminister eller hacke KLs hjemmeside. Og jeg kan sagtens se, at det er det modsatte, der står frem i medierne i ugen der er gået. Det beklager jeg. Undskyld.
  Merete Due Paarup tilføjer, at hun stadig har respekt for dem, der brænder og kæmper for noget i stedet for at være ligeglade.
  Formanden for Venstre i Kolding, Jakob Ville Jensen, har haft en kammeratlig samtale med Venstre-kandidaten.
  